14.12.2022
EL
Επίσημη Εφημερίδα της Ευρωπαϊκής Ένωσης
C 474/1
II (Ανακοινώσεις)
ΑΝΑΚΟΙΝΩΣΕΙΣ ΤΩΝ ΘΕΣΜΙΚΩΝ ΚΑΙ ΛΟΙΠΩΝ ΟΡΓΑΝΩΝ ΚΑΙ ΤΩΝ ΟΡΓΑΝΙΣΜΩΝ ΤΗΣ ΕΥΡΩΠΑΪΚΗΣ ΕΝΩΣΗΣ
ΕΥΡΩΠΑΪΚΗ ΕΠΙΤΡΟΠΗ ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ Κατευθυντήριες γραμμές σχετικά με το κλείσιμο των επιχειρησιακών προγραμμάτων που εγκρίθηκαν για παροχή συνδρομής από το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και των προγραμμάτων διασυνοριακής συνεργασίας στο πλαίσιο του μηχανισμού προενταξιακής βοήθειας (ΜΠΒ II) (2014-2020) (2022/C 474/01)
Η παρούσα ανακοίνωση της Επιτροπής αντικαθιστά την ανακοίνωση της Επιτροπής που είχε δημοσιευθεί προηγουμένως στην Επίσημη Εφημερίδα της Ευρωπαϊκής Ένωσης C 417 της 14ης Οκτωβρίου 2021.
Λαμβανομένης υπόψη της σημασίας του έγκαιρου και αποτελεσματικού κλεισίματος των επιχειρησιακών προγραμμάτων που εγκρίθηκαν για παροχή συνδρομής από το Ευρωπαϊκό Ταμείο Περιφερειακής Ανάπτυξης (συμπεριλαμβανομένων των προγραμμάτων συνεργασίας στο πλαίσιο του στόχου «Ευρωπαϊκή εδαφική συνεργασία»), το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας για την περίοδο προγραμματισμού από την 1η Ιανουαρίου 2014 έως τις 31 Δεκεμβρίου 2020, συμπεριλαμβανομένων των προγραμμάτων που επωφελούνται από τους πόρους REACT-EU, είναι αναγκαίο να παρασχεθεί κατάλληλη καθοδήγηση σχετικά με το κλείσιμο των εν λόγω προγραμμάτων σύμφωνα με τον κανονισμό (ΕΕ) αριθ.
1303/2013 του Ευρωπαϊκού Κοινοβουλίου και του Συμβουλίου (1) και τις νομικές πράξεις γενικής εφαρμογής που εκδίδονται βάσει αυτού.
Οι παρούσες κατευθυντήριες γραμμές καλύπτουν επίσης τα προγράμματα διασυνοριακής συνεργασίας στο πλαίσιο του μηχανισμού προενταξιακής βοήθειας (ΜΠΒ II).
Ο εκτελεστικός κανονισμός του ΜΠΒ αναφέρεται γενικότερα στον ΚΚΔ ή ειδικότερα σε ορισμένες διατάξεις του.
Ως εκ τούτου, οι παρούσες κατευθυντήριες γραμμές εφαρμόζονται επίσης στα προγράμματα διασυνοριακής συνεργασίας του ΜΠΒ II, εκτός εάν ορίζεται διαφορετικά.
Με βάση την πείρα που αποκτήθηκε από το κλείσιμο των περιόδων προγραμματισμού 2000-2006 και 2007-2013, οι κατευθυντήριες γραμμές προτείνουν απλουστευμένες διαδικασίες με στόχο την αξιοποίηση των βέλτιστων πρακτικών που προσδιορίστηκαν κατά το κλείσιμο των εν λόγω προηγούμενων περιόδων.
Οι κατευθυντήριες γραμμές λαμβάνουν υπόψη τη πρωτοφανής κρίση λόγω της COVID-19 το 2020 και το 2021 και τη στρατιωτική επίθεση της Ρωσικής Ομοσπονδίας κατά της Ουκρανίας στις 24 Φεβρουαρίου 2022, καθώς και τον σχετικό αντίκτυπο στην υλοποίηση των προγραμμάτων.
Σκοπός των κατευθυντήριων γραμμών είναι να διευκολυνθεί η διαδικασία κλεισίματος με την παροχή του μεθοδολογικού πλαισίου βάσει του οποίου θα πρέπει να πραγματοποιείται το κλείσιμο για τον δημοσιονομικό διακανονισμό των εκκρεμών δημοσιονομικών αναλήψεων υποχρεώσεων της Ένωσης μέσω της πληρωμής τυχόν τελικού υπολοίπου στο κράτος μέλος σε σχέση με ένα πρόγραμμα και/ή της αποδέσμευσης ή ανάκτησης των αχρεωστήτως καταβληθέντων ποσών από την Επιτροπή στο κράτος μέλος.
(1) Κανονισμός (ΕΕ) αριθ.
1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ.
1083/2006 (ΕΕ L 347 της 20.12.2013, σ.
320) (στο εξής: ΚΚΔ).